
ОТНОСНО: Одобряване на актуализиран План за действие към Стратегическа карта за шума в околната среда на Агломерация Бургас

УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

В изпълнение на изискванията на чл.4, ал.5 и чл.5, ал.1 на Закона за защита от шума в околната среда /ЗЗШОС/ Община Бургас разработи Стратегическа карта за шума в околната среда на Агломерация Бургас, одобрена от Общински съвет Бургас с Решение по т.2 от Протокол Nо 31 от 26.09.2017 г. В план-картата с текстова и графична информация е представена пълна характеристика за акустичната среда от четирите основни източници на шум в населените места - автомобилен, железопътен и въздушен транспорт и шум от промишлени дейности. Чрез измерване, изчисление и моделиране на шумовите нива е определена степента на шумовото натоварване; определени са и районите с констатирано превишаване на стойностите на показателите за шум, които могат да предизвикат вредно въздействие върху здравето на хората.
Съгласно разпоредбите на чл.6, ал.3 на ЗЗШОС и на Директива 2002/49/EО за оценка и управление на шума в околната среда, плановете за действие към Стратегическите карти за шума се преразглеждат и актуализират най-малко веднъж на всеки следващ 5-годишен период от датата на одобряването им. 

В тази връзка Община Бургас разработи проект за актуализация на първоначалния План за действие, одобрен от Общински съвет Бургас с Решение по т.6 от Протокол No 29 от 26.11.2013 г. 
В представения проект за актуализация на Плана за действие са отразени:

- анализ и оценка на шумовото натоварване през последните 5 години;

- анализ на причините за превишаване на граничните стойности на показателите за шум; 

- предприетите мерки за намаляване на шумовото натоварване към момента, както и мерките в процес на подготовка; 

- оценка на броя на засегнатите от шум хора в резултат на изпълнението на мерки за намаляване на шумовото натоварване; 

- определянето на районите, в които има превишаване на граничните стойности на шума, както и формулиране на приоритетните проблеми, които следва да бъдат решени;

- формулиране на необходимите мерки за подобряване на акустичната обстановка в краткосрочна, средносрочна и дългосрочна перспектива;

- отговорни институции, сроковете, стойността (където е възможно) и начина на финансиране на мерките за изпълнение.

Проектът за актуализация на Плана за действие представя анализ на очакваното подобряване на акустичната обстановка и редуциране на броя на засегнатото население в резултат от изпълнението на всяка от формулираните мерки; подреждане по приоритет на отделните мерки според очакваното подобряване на акустичната обстановка; проектите, които са предвидени да се реализират през следващия 5-годишен период, както и критериите за оценка на изпълнението и очакваните резултати от плана за действие.
Съгласно изискванията на чл.9 от ЗЗШОС на 26.07.2018 г. бе проведено обществено обсъждане на разработения проект за актуализация на План за действие към Стратегическата карта за шума в околната среда на агломерация Бургас.

Предвид гореизложеното, на основание чл.21, ал.1, т.12 от ЗМСМА и чл.8, ал.2, т.1 от Закона за защита от шума в околната среда, предлагам Общински съвет Бургас да вземе следното
РЕШЕНИЕ:

Одобрява актуализирания План за действие към Стратегическа карта за шум в околната среда на Агломерация Бургас.

Приложение:
1. Актуализиран План за действие към Стратегическа карта за шум  в околната среда в Агломерация Бургас – на хартиен и електронен носител

